
Text rozhodnutia
Súd: Krajský súd Bratislava Spisová značka: 6S/2329/2012 Identifikačné číslo súdneho spisu: 1012211253 Dátum vydania rozhodnutia: 03. 04. 2013 Meno a priezvisko sudcu, VSÚ: JUDr. Petra Príbelská, PhD. ECLI: ECLI:SK:KSBA:2013:1012211253.1 Uznesenie Krajský súd v Bratislave v právnej veci žalobcu: AUTO-ZEIT - GULAS s.r.o., IČO 45 929 386, so sídlom Palisády 501, 811 06 Bratislava, právne zastúpený: LEGAL & CORP s.r.o., so sídlom Gajova 11, 811 09 Bratislava proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica v konaní o preskúmanie zákonnosti rozhodnutia žalovaného č. 9102302/5/3627066/12/ Gaz zo dňa 5.12.2012 a č. 9102302/5/3630089/12/Gaz zo dňa 5.12.2012, a o nároku na uplatnenie úrokov z omeškania, takto r o z h o d o l : Krajský súd v Bratislave vylučuje časť žaloby o nároku na uplatnenie úrokov z omeškania vo výške 9,25 % ročne zo sumy XX.XXX,XX,- € od 25.6.2011 do 29.6.2012 za zdaňovacie obdobie marec 2011; 9,5 % ročne zo sumy XX.XXX,XX,- € od 26.7.2011 do 29.6.2012 za zdaňovacie obdobie apríl 2011; 9,5 % ročne zo sumy XX.XXX,XX,- € od 25.8.2011 do 29.6.2012 za zdaňovacie obdobie máj 2011, 9,5 % ročne zo sumy XX.XXX,XX,- € od 24.9.2011 do 11.5.2012 za zdaňovacie obdobie jún 2011; 9,5 % ročne zo sumy XX.XXX,XX,- € od 26.10.2011 do 23.4.2012 za zdaňovacie obdobie júl 2011 na samostatné konanie. Po právoplatnosti uznesenia bude vec postúpená na miestne príslušný Okresný súd Bratislava I. o d ô v o d n e n i e : Žalobou doručenou Krajskému súdu v Bratislave dňa 27.12.2012 sa žalobca domáhal preskúmania zákonnosti oznámení žalovaného č. 9102302/5/3627066/12/Gaz zo dňa 5.12.2012 a č. 9102302/5/3630089/12/Gaz zo dňa 5.12.2012, na ktoré nadväzuje rozhodnutie - oznámenie č. 9102302/5/2604607/2012 zo dňa 18.9.2012. Žalobca sa zároveň domáhal, aby súd uložil povinnosť žalovanému vyplatiť žalobcovi úroky z omeškania vo výške 9,25 % ročne zo sumy XX.XXX,XX,- € od 25.6.2011 do 29.6.2012 za zdaňovacie obdobie marec 2011; 9,5 % ročne zo sumy XX.XXX,XX,- € od 26.7.2011 do 29.6.2012 za zdaňovacie obdobie apríl 2011; 9,5 % ročne zo sumy XX.XXX,XX,- € od 25.8.2011 do 29.6.2012 za zdaňovacie obdobie máj 2011, 9,5 % ročne zo sumy XX.XXX,XX,- € od 24.9.2011 do 11.5.2012 za zdaňovacie obdobie jún 2011; 9,5 % ročne zo sumy XX.XXX,XX,- € od 26.10.2011 do 23.4.2012 za zdaňovacie obdobie júl 2011. Podľa ust. § 244 ods. 1 O.s.p. v správnom súdnictve súdy preskúmavajú na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa ust. § 246 ods. 1 O.s.p. na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Podľa § 112 ods. 2 O.s.p., ak sa v návrhu na začatie konania uvádzajú veci, ktoré sa na spojenie nehodia, alebo ak odpadnú dôvody, pre ktoré súd veci spojil, môže súd niektorú vec vylúčiť na samostatné konanie. Súdy preskúmavajú na základe žalôb a opravných prostriedkov zákonnosť rozhodnutí a postupov orgánov verejnej správy, teda orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy. Rozhodnutiami sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Predmetom správneho súdnictva je súdne preskúmavanie zákonnosti rozhodnutí a postupu orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach v oblasti verejnej správy. To znamená, že za predmet správneho súdnictva možno označiť ochranu subjektívnych práv fyzickej osoby alebo právnickej osoby pred neprimeranou či svojvoľnou činnosťou orgánov verejnej správy. Ako vyplýva z vyššie citovaných ustanovení § 244 a 246 O.s.p., Krajský súd v Bratislave je príslušný len na preskúmanie zákonnosti rozhodnutí a postupu orgánov verejnej správy. O tejto časti žaloby bude rozhodnuté rozsudkom tunajšieho súdu. V časti žaloby o uložení povinnosti žalovanému, aby zaplatil žalobcovi úroky z omeškania, Krajský súd v Bratislave nie je vecne príslušný na prejednanie takejto žaloby. Krajský súd v Bratislave s poukazom na vyššie citované ustanovenie § 112 ods. 2, § 244 a nasl. O.s.p. preto časť žaloby týkajúcej sa úrokov z omeškania vylúčil na samostatné konanie. Po nadobudnutí právoplatnosti tohto uznesenia bude vec postúpená vecne a miestne príslušnému Okresnému súdu Bratislava I. Poučenie: Proti tomuto uzneseniu nie je možné podať odvolanie podľa § 202 ods. 3 písm. a) O.s.p.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1012211253.1 (dáta aktuálne k 11. 11. 2026). Záväzné je znenie zverejnené súdom.




